Afbrænding af husholdningsaffald udviklede sig til meterhøje flammer.

Frederikshavn Kommunale Beredskab blev her til morgen kaldt til Skagen for at slukke en mindre brand, der var opstået i en affaldsafbrændingsskakt. Husholdningsaffaldet plejer at ligge og udbrænde stille og roligt i den seks meter dybe skakt, men torsdag morgen udviklede det sig til flammer, som beredskabet fra Frederikshavn måtte kaldes ud for at få under kontrol. - Der er stadig flammer, da Falck kommer frem, og da skakten er i et hus, er det vigtigt, at vi får flammerne under kontrol, siger indsatsleder Bo Isaksen. Branden nåede ikke at sprede sig, og slukningsmandskabet skulle ikke bruge lang tid på at nedkæmpe flammerne, der ifølge indsatslederen stod i en højde på omkring to meter.